**ГААЛИЙН АЛБАН ТАТВАРААС ЧӨЛӨӨЛӨХ ТУХАЙ ХУУЛИЙН ТӨСЛИЙН ҮР НӨЛӨӨГ ҮНЭЛСЭН ТАЙЛАН**

**Улаанбаатар хот**

**2024 он**

**Гарчиг**

**Нэг. Ерөнхий зүйл**

**Хоёр. Хуулийн төслийн үр нөлөөг үнэлэх шалгуур үзүүлэлтийг сонгосон байдал**

**Гурав. Хуулийн төслөөс үр нөлөөг үнэлэх хэсгийг тогтоосон байдал**

**Дөрөв. Урьдчилан сонгосон шалгуур үзүүлэлтэд тохирох шалгах хэрэгслийн дагуу хуулийн төслийн үр нөлөөг үнэлсэн байдал**

4.1.“Зорилгод хүрэх байдал” шалгуур үзүүлэлтийн хүрээнд хийсэн үнэлгээ

4.2.”Ойлгомжтой байдал” шалгуур үзүүлэлтийн хүрээнд хийсэн үнэлгээ

4.4.“Харилцан уялдааг шалгах” шалгуур үзүүлэлтийн хүрээнд хийсэн үнэлгээ

**Тав. Үр дүнг үнэлж, зөвлөмж өгсөн байдал**

5.1. Зөвлөмж

5.2. Дүгнэлт

5.3. Баримтжуулалт

ГААЛИЙН АЛБАН ТАТВАРААС ЧӨЛӨӨЛӨХ ТУХАЙ ХУУЛИЙН ТӨСЛИЙН ҮР НӨЛӨӨГ ҮНЭЛСЭН ТАЙЛАН

**Нэг. Ерөнхий зүйл**

Энэхүү үнэлгээний ажлын гол зорилго нь Гаалийн албан татвараас чөлөөлөх тухай хуулийн төслийн зохицуулалтад тодорхой шалгуур үзүүлэлтийн дагуу дүн шинжилгээ хийх, үр нөлөөг тооцож, ойлгомжтой, хэрэгжих боломжтой байдлаар боловсруулахад оршино.

Гаалийн албан татвараас чөлөөлөх тухай хуулиар Гепатитын D вирусийн эмчилгээнд хэрэглэх зорилгоор импортлох Булевиртид эмийг гаалийн албан татвараас чөлөөлөх, барааны жагсаалтыг “Барааг тодорхойлох, кодлох уялдуулсан систем /БТКУС/”-ийн ангиллын дагуу батлуулах, хуулийг хэрэгжүүлэх хугацааг зохицуулахаар тусгасан.

Гаалийн албан татвараас чөлөөлөх тухай чөлөөлөх тухай хуулийн төслийг Эрүүл мэндийн сайд, Сангийн сайд, болон Хууль зүй, дотоод хэргийн сайдаар батлуулсан үзэл баримтлалд нийцүүлэн боловсруулсан эсэхийг нягталж, хуулийн төсөл батлагдан хэрэгжсэнээр хүний эрх, нийгэм, эдийн засаг, байгаль орчинд ямар үр дагавар, үр нөлөө үзүүлэхийг тооцох, хуулийн давхардал, хийдэл, зөрчлийг арилгах, салбарын бусад хууль тогтоомжийн харилцан уялдааг тогтоох, хуулийн төслийг ойлгомжтой, хүлээн зөвшөөрөгдөх, практикт хэрэгжих боломжтой байдлаар боловсруулахад зөвлөмж өгөх зорилгоор Хууль тогтоомжийн тухай хуулийн 12 дугаар зүйлийн 12.1.3-т заасан аргачлалын дагуу үр нөлөөний үнэлгээг хийж гүйцэтгэлээ.

Гаалийн албан татвараас чөлөөлөх тухай хуулийн хэрэгцээ, шаардлагыг Хууль тогтоомжийн тухай хуулийн 13 дугаар зүйлд заасныг баримтлан Монгол Улсын Засгийн газрын 2016 оны 59 дүгээр тогтоолын 1 дүгээр хавсралтаар баталсан “Хууль тогтоомжийн хэрэгцээ, шаардлагыг урьдчилан тандан судлах аргачлал”-д нийцүүлэн хуулийн төслийг боловсруулсан байна.

Хуулийн төслийн үр нөлөөний үнэлгээг дараах үе шаттайгаар зохион байгуулав:

- шалгуур үзүүлэлтийг сонгох;

- хуулийн төслөөс үр нөлөөг нь тооцох хэсгээ тогтоох;

- шалгуур үзүүлэлтэд тохирох шалгах хэрэгслийн дагуу үр нөлөөг тооцох;

- үр дүнг үнэлэх, зөвлөмж өгөх.

**Хоёр. Хуулийн төслийн үр нөлөөг үнэлэх шалгуур**

**үзүүлэлтийг сонгосон байдал**

Монгол Улсын Засгийн газрын 2016 оны 59 дүгээр тогтоолын 3 дугаар хавсралтаар баталсан “Хууль тогтоомжийн төслийн үр нөлөөг үнэлэх аргачлал”-д заасны дагуу Гаалийн албан татвараас чөлөөлөх тухай хуулийн төслийн үр нөлөөг үнэлэх шалгуур үзүүлэлтийг сонгохдоо хуулийн төслийн зохицуулах асуудалтай уялдуулан дараах 2 шалгуур үзүүлэлтийг сонгосон:

- зорилгод хүрэх байдал;

- ойлгомжтой байдал;

Гаалийн албан татвараас чөлөөлөх тухай хуулийн “**зорилгод хүрэх байдал**” шалгуур үзүүлэлтийг сонгон авч, дараах 3 шалгах хэрэгслээр тодорхойлж үзэв:

1. Хуулийн төсөлд туссан зүйлүүд тулгамдаж байгаа асуудлыг шийдвэрлэж чадах эсэх;

2.Хуулийн төсөл боловсруулах үндэслэл, шаардлагад нийцсэн эсэх;

3. Хуулийн төслөөр дэвшүүлсэн зорилгод хүрч чадах эсэх.

“**Ойлгомжтой байдал**” шалгуур үзүүлэлтийн тухайд дараах 3 шалгах хэрэгслээр тодорхойлов:

1. Хуулийг хэрэглэх, хэрэгжүүлэх субъект болон холбогдох бусад байгууллага, аж ахуйн нэгжийн хувьд ойлгомжтой эсэх;

2. Хуулийн төсөл нь бүтэц, хэлбэрийн хувьд логик дараалалтай эсэх;

3. Агуулга, хэл зүй, найруулгын хувьд ойлгомжтой, тодорхой эсэх.

**Гурав. Хуулийн төслөөс үр нөлөөг үнэлэх**

**хэсгийг тогтоосон байдал**

Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгслийг дараах байдлаар тогтоолоо (Хүснэгт 1).

*Хүснэгт 1*

|  |  |  |  |
| --- | --- | --- | --- |
| **Д/д** | **Шалгуур үзүүлэлт** | **Үр нөлөөг үнэлэх хэсэг** | **Шалгах хэрэгсэл** |
| 1. | Зорилгод хүрэх байдал | Хуулийн төслийг бүхэлд нь хамруулах | Хуулийн төсөлд дэвшүүлсэн зорилгод хүрэх боломжтой байдлаар томьёологдож чадсан эсэх болон хуулийн төсөл боловсруулах болсон үндэслэл, шаардлагад нийцэж байгаа эсэхийг шалгах |
| 2. | Ойлгомжтой байдал | Хуулийн төслийг бүхэлд нь хамруулах | “Хууль тогтоомжийн төсөл боловсруулах аргачлал”-ын 2 дугаар бүлэгт заасан хуулийн төсөл боловсруулахад тавигдах нийтлэг шаардлага болон 3 дугаар бүлэгт нийцсэн эсэхийг шалгах |

**Дөрөв. Урьдчилан сонгосон шалгуур үзүүлэлтэд тохирох**

**шалгах хэрэгслийн дагуу хуулийн төслийн**

**үр нөлөөг үнэлсэн байдал**

Энэ тайлангийн 3 дугаар бүлэгт сонгосон хэсгүүдэд шалгуур үзүүлэлтүүдийн хүрээнд дараах байдлаар үнэлгээ хийлээ:

**4.1. “Зорилгод хүрэх байдлыг судлах” шалгуур үзүүлэлтийн хүрээнд хийсэн үнэлгээ**

Гаалийн албан татвараас чөлөөлөх тухай хуулийн төслийн “зорилгод хүрэх байдал” шалгуур үзүүлэлтийг дараах байдлаар үнэлэв (Хүснэгт 2):

*Хүснэгт 2*

|  |  |  |  |  |
| --- | --- | --- | --- | --- |
| **Д/д** | **Шалгуур үзүүлэлт, шалгах хэрэгсэл** | | **Хуулийн төсөлд тусгасан зохицуулалт, арга хэмжээ** | **Төслийн зүйл, заалт** |
|  | **Зорилгод хүрэх байдал** | Хуулийн төсөлд туссан зохицуулалтууд нь нийгэмд тулгамдаж байгаа асуудлыг шийдвэрлэж чадах эсэх | Гепатитын B, D вирусийн эмчилгээнд хэрэглэх Булевиртид эмийн үнэ өндөр байгаатай холбоотойгоор тус эмчилгээ шаардлагатай иргэд эмчилгээнд хамрагдаж чадахгүй байна.  Хуулийн төсөл батлагдсанаар дараах эерэг үр дүн гарна. Гепатитын D вирусийн халдвартай иргэдэд үзүүлэх эрүүл мэндийн тусламж үйлчилгээний чанар, хүртээмж сайжирч, хүн амын өвчлөл, нас баралтын тэргүүлэх шалтгаанд багтаж байгаа элэгний хатуурал, элэгний хорт хавдрын шалтгаант нас баралт буурна. Үүний зэрэгцээ иргэд эрүүл мэндийн тусламж, үйлчилгээ авахад учрах санхүүгийн дарамт буурна. | Хуулийн төслийг бүхэлд нь хамруулах |
|  | Хуулийн төсөл боловсруулах үндэслэл, шаардлагад нийцсэн эсэх | Эмийн чанар, аюулгүй байдлын хатуу зохицуулалттай хяналтын байгууллага болох Европын эмийн агентлагаас Булевиртид эмийг эмийн бүртгэлд албан ёсоор бүртгэж, гепатитын B, D вирусийн архаг халдварын эмчилгээнд хэрэглэх зөвшөөрөл олгосон. Үүнтэй уялдуулан манай улс гепатитын B, D вирусийн эмчилгээний заавраа шинэчлэн баталж 2024 оноос мөрдөж эхлээд байна.  Булевиртид эм нь 47 амин хүчлээс тогтсон нийлэг эм бөгөөд элэгний эсэд D вирус нэвтрэхийг саатуулах үйлчилгээтэй болно. | Хуулийн төслийг бүхэлд нь хамруулах |

Хуулийн төслийн 1 дүгээр зүйлд Гепатитын D вирусийн эмчилгээнд хэрэглэх зорилгоор импортлох Булевиртид эмийг Гаалийн албан татвараас чөлөөлөхөөр тусгасан байна. Энэ нь Гепатитын D вирусийн халдвар ихэвчлэн гепатитын В вирусийн халдвартай хавсардаг. Дэлхийн эрүүл мэндийн байгууллага (ДЭМБ)-аас хийсэн тооцооллоор манай улсад гепатитын D вирусийн халдвартай 60 гаруй мянган иргэний тодорхой хэсгийг эмчлэх боломж бүрдэх ач холбогдолтой байна.

Хуулийн төслийн үзэл баримтлалд туссан зорилгод тулгуурлан боловсруулсан хуулийн төслийн зохицуулалтад дүн шинжилгээ хийхэд тухайн зохицуулалт, арга хэмжээ нь зорилгод хүрэх боломжтой гэж дүгнэлээ.

**4.2. “Ойлгомжтой байдлыг судлах” шалгуур үзүүлэлтийн хүрээнд хийсэн үнэлгээ**

Хууль тогтоомжийн тухай хуулийн 12 дугаар зүйлийн 12.1.1-д заасан “Хууль тогтоомжийн төсөл боловсруулах аргачлал”-ын Хоёрдугаар бүлэг “Хуулийн төсөл боловсруулахад тавигдах нийтлэг шаардлага”-т заасан шаардлагыг дараах байдлаар үнэлэв (Хүснэгт 3).

*Хүснэгт 3*

|  |  |  |
| --- | --- | --- |
| **Хуулийн төслийн эх бичвэрийн асуулгад**  **тавигдах шаардлага** | | |
| 1. | Монгол Улсын Үндсэн хууль, Монгол Улсын олон улсын гэрээнд нийцсэн бусад хууль, үндэсний аюулгүй байдлын үзэл баримтлалтай уялдсан байх | Шаардлагыг хангасан. |
| 2. | Тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх | Шаардлагыг хангасан. |
| 3. | Тухайн хуулиар зохицуулах нийгмийн харлцааны хүрээнээс хальсан асуудлыг тусгахгүй байх | Шаардлагыг хангасан. |
| 4. | Зүйл, хэсэг, заалт нь хоорондоо зөрчилгүй байх | Шаардлагыг хангасан. |
| 5. | Хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх | - |
| **Хуулийн төслийн хэл зүй, найруулгад**  **тавигдах шаардлага** | | |
| 6. | Хуулийн төслийн үг хэллэг, өгүүлбэрийг хэл зүй, найруулга, өгүүлбэр зүйн монгол хэл, бичгийн дүрэмд нийцүүлэн хоёрдмол утгагүй, товч тодорхой, ойлгоход хялбар байх | Шаардлагыг хангасан. |
| 7. | Бичвэр нь үндсэн агуулгаас хоёрдогч ач холбогдол бүхий ерөнхийгөөс тусгай руу, нийтлэг журмаас тусгай руу гэсэн хэлбэртэй байх | Шаардлагыг хангасан. |
| **Хуулийн төслийн эх бичвэрт хэрэглэх**  **арга, аргачлал** | | |
| 8. | 1.Нэр томьёо хэрэглэх  2.Хуулийн төслийн үг хэллэг сонгох  3.Товчлол хийх  4.Ишлэл хийх | Шаардлагыг хангасан |
| **Хуулийн төслийн эх бичвэрийг боловсруулахад**  **тавигдах шаардлага** | | |
| 9. | Хуулийн төслийн эх бичвэрийг боловсруулахад холбогдох эрх зүйн баримт бичгийг баримталсан эсэх | Хуулийн төслийг боловсруулахад Хууль тогтоомжийн тухай хууль, Монгол Улсын Засгийн газрын 2016 оны 59 дүгээр тогтоолын 2 дугаар хавсралтаар баталсан “Хууль тогтоомжийн төсөл боловсруулах аргачлал”, Монгол Улсын Засгийн газрын 2020 оны 246 дугаар тогтоолоор баталсан “Албан хэрэг хөтлөлтийн нийтлэг журам”-ыг тус тус баримталсан байна. |

Хууль тогтоомжийн төслийн үр нөлөө үнэлэх аргачлалд заасан дараах стандарт асуултад хариулах замаар хуулийн төслийн уялдаа холбоог бүхэлд нь шалгахыг зорилоо.

Үүнд Монгол Улсын Үндсэн хууль, Эрүүл мэндийн тухай, Эмнэлгийн тусламж, үйлчилгээний тухай, Эрүүл ахуйн тухай, Эрүүл мэндийн даатгалын тухай, Дархлаажуулалтын тухай, Гамшгаас хамгаалах тухай, Хүнсний тухай, Гаалийн тухай, Мансууруулах эм, сэтгэцэд нөлөөт бодисын эргэлтэд хяналт тавих тухай, зөвшөөрлийн тухай, Зар сурталчилгааны тухай, хууль болон холбогдох бусад хууль, хууль тогтоомжийн актад нийцсэн эсэхийг шалгалаа.

**Тав. Үр дүнг үнэлсэн, дүгнэсэн байдал**

**5.1.**Хуулийн төсөлд дэвшүүлсэн зорилтын хүрээнд хамаарах зохицуулалтыг сонгон авч үр нөлөөг үнэлэхэд Гепатитын D вирусийн эмчилгээнд хэрэглэх зорилгоор импортлох Булевиртид эмийг Гаалийн албан татвараас чөлөөлөх хуулийн төслийг боловсруулах нь зүйтэй байна.

Төслийн ойлгомжтой байдлыг хуулийн төсөл, түүний зохицуулалтыг нэг мөр ойлгож, хэрэгжүүлэх боломжтой байгаа эсэх, Хууль тогтоомжийн тухай хууль болон Хууль тогтоомжийн төсөл боловсруулах аргачлалыг баримталсан эсэхийг шалгасан. Хууль тогтоомжийн төсөл боловсруулах аргачлалыг баримталсан эсэхийг дүгнэхэд энэ төрлийн зөрчил тогтоогдоогүй болно.

**5.2.** Гаалийн албан татвараас чөлөөлөх тухай хуулийн төслийн үр нөлөөг сонгосон дээрх 2 үзүүлэлтээр үнэлэхэд хуулийн төслийн үзэл баримтлалаар тодорхойлсон зохицуулах харилцаа, хамрах хүрээг хангасан байна. Мөн энэхүү хууль нь хэрэгжих боломжтой хуулийн төслийн томьёолол ойлгомжтой, хоёрдмол утга санаа агуулаагүй, бусад хууль тогтоомж болон тухайн хуулийн зүйл, заалт нь давхардаагүй, зөрчилдөөгүй гэж дүгнэж байна.

--- о0о ---